नीति आयोग
नीति आयोग का अटल नवोन्मेषण मिशन तथा किडएक्स नवोन्मेषण तथा उद्यमिता को बढ़ावा देने के लिए मिलकर काम करेंगे
नीति आयोग के अटल नवोन्मेषण मिशन ने आज किडएक्स वेंचर प्राइवेट लिमिटेड के साथ साझीदारी करने की घोषणा की जिससे कि एआईएम के प्रमुख कार्यक्रमों ‘‘टिंकरप्रेन्योर’’, ‘‘एटीएल मैराथन’’ तथा एटीएल से संबंधित अन्य समान प्रकार की चुनौतियों के लिए किडएक्स के वर्तमान प्रौद्योगिकी प्लेटफॉर्म का लाभ उठाया जा सके। ये प्रोग्राम भारत भर में एआईएम नेटवर्क पर 1 करोड़ से अधिक स्कूली छात्रों को उपलब्ध होंगे। ये प्रोग्राम शून्य लागत पर डिजिटल तथा सुविधाजनक तरीके से स्कूलों के एटीएल के नेटवर्क के साथ संबद्ध प्रत्येक छात्र के लिए सुलभ होंगे।
दो वर्ष की समय अवधि में, एआईएम तथा किडएक्स कम से कम 10 लाख से अधिक युवा शिक्षार्थियों तक पहुंचेंगे तथा उन्हें नवोन्मेषण एवं उद्यमिता पर एआईएम के स्वामित्व वाले प्रोग्राम का व्यावहारिक अनुभव प्राप्त करने में सक्षम बनाएंगे। किडएक्स के प्रौद्योगिकी प्लेटफॉर्मों का पिछले एक वर्ष में मूल्यांकन किया गया है जिसमें 1,500 से अधिक स्कूलों के 1 लाख से अधिक छात्रों ने प्लेटफॉर्म का उपयोग किया है तथा इसे सुविधाजनक तथा आकर्षक पाया है जिसका परिणाम 85 प्रतिशत से अधिक नेट प्रमोटर स्कोर के रूप में आया।
किडएक्स अटल टिंकरिंग लैब्स  पहल के तहत 100 स्कूलों को गोद लेगा। किडएक्स इन 100 स्कूलों को राष्ट्रीय शिक्षा नीति  2020 के कार्यान्वयन के लिए कंपनी के प्रमुख उत्पादों के लिए नि:शुल्क लाइसेंस प्रदान करेगी। 2020 में लॉन्च किए गए किडएक्स के प्रमुख उत्पाद का लक्ष्य आयु से संबंधित उपयुक्त गतिविधियों के अनुभव जन्य अध्ययन तथा बच्चों की जन्मजात क्षमता की खोज के माध्यम से बच्चों के समग्र विकास को बढ़ावा देना है।
नीति आयोग के अटल नवोन्मेषण मिशन के मिशन निदेशक डॉ. चिंतन वैष्णव ने अपने विचारों को साझा करते हुए कहा ‘‘एआईएम में, हम नवोन्मेषण तथा उद्यमिता की संस्कृति को बढ़ावा देने के लिए अत्याधुनिक अटल टिंकरिंग लैब्स के हमारे नेटवर्क का लाभ उठाने के लिए प्रतिबद्ध हैं। किडएक्स के साथ यह साझीदारी हमारे नवोन्मेषकों, शिक्षकों तथा संरक्षकों के लिए एक बेहतर अनुभव प्रदान करेगी। इस प्रकार के स्मार्ट तथा सहज प्रौद्योगिकी समाधान होने से एटीएल के लिए नवोन्मेषण अनुभव में वृद्धि होगी।’’
इस साझीदारी से संबंधित पहले जुड़ाव का 9600 से अधिक स्कूलों के छात्रों के लिए एआईएम बूटकैम्प, एटीएल टिंकरप्रेन्योर के साथ 1 मई 2022 को प्रचालनगत किया जाएगा। यह कार्यक्रम छात्रों को 21वीं सदी की डिजिटल तथा उद्यमिता कौशलों से सुसज्जित करने के लिए 9 सप्ताह का वर्चुअल बूटकैम्प है। यह कार्यक्रम स्टैंडर्ड VI-XII में एटीएल नेटवर्क स्कूलों के छात्रों के लिए नि:शुल्क उपलब्ध है।
किडएक्स के सीईओ कपिश सराफ ने कहा, ‘‘हम नीति आयोग के साथ सहयोग करके गौरवान्वित महसूस कर रहे हैं। भारत में 15 लाख से अधिक स्कूल हैं- अगर प्रत्येक स्कूल हर साल एक उद्यमी पैदा करता है तथा उन उद्यमियों में से 0.1 प्रतिशत एक यूनिकॉर्न का निर्माण करता है तो भारत में प्रत्येक वर्ष 1,500 नए यूनिकॉर्न का निर्माण होगा। हमने जिस प्रौद्योगिकी समाधान का निर्माण किया है, वह शीघ्र ही इस सपने को साकार करेगा। अटल नवोन्मेषण मिशन का लक्ष्य भारत में नवोन्मेषण तथा उद्यमिता की संस्कृति बनाना है जिसे हम बहुत करीब से अनुभव कर सकें।
किडएक्स के बारे में- किडएक्स एक स्टार्टअप इंडिया मान्यता प्राप्त कंपनी है जिसे आईआईटी खड़गपुर तथा आईआईएम कोलकाता के पूर्व छात्रों द्वारा आरंभ किया गया है जो पाठ्येत्तर तथा वास्तविक जीवन कौशल अध्ययन कार्यक्रमों के माध्यम से प्रत्येक बच्चे के समग्र विकास में सुधार लाने पर काम कर रही है। कंपनी के प्रमुख उत्पाद में ‘‘नेशनल ऑल राउंडर चैम्पियनशिप’’ ‘‘तथा आयु के उपयुक्त समग्र विकास रिपोर्ट कार्ड’’ शामिल है।
एआईएम के बारे में- अटल नवोन्मेषण मिशन  हमारे पूरे देश के कोने-कोने में नवोन्मेषण तथा उद्यमिता की संस्कृति का सृजन करने तथा बढ़ावा देने के लिए भारत सरकार की प्रमुख पहल है। एआईएम का उद्देश्य अर्थव्यवस्था के विभिन्न सेक्टरों में नवोन्मेषण को प्रोत्साहित करने के लिए नए कार्यक्रमों और नीतियों को विकसित करने, विभिन्न हितधारकों के लिए मंच तथा गठबंधन अवसर उपलब्ध कराने तथा देश के नवोन्मेषण तथा उद्यमिता परितंत्र की निगरानी के लिए एक व्यापक संरचना का सृजन करना है।